कॉपियां जांचने में गलती करने वाले 11 शिक्षकों को मूल्यांकन कार्य से रखा दूर
दसवीं की उत्तर पुस्तिकाओं का मूल्यांकन सोमवार से शुरू हुआ। दुर्ग के 2 मूल्यांकन केंद्रों में 2696 कॉपियां चैक की गई। इसके लिए मल्टीपर्पस स्कूल में 188 शिक्षकों की ड्यूटी लगाई गई। वहीं आदर्श कन्या शाला में 193 शिक्षकों की ड्यूटी लगाई। बहुद्देशीय स्कूल में पहले दिन कक्षा दसवीं की 1804 कॉपी चेक की गई। वहीं 10 शिक्षकों ने 12वीं के कामर्स सब्जेक्ट की 86 कॉपियां जांची। आदर्श कन्या शाला में दसवीं की 892 कॉपियों का मूल्यांकन किया गया। सूत्रों ने बताया कि जिले के 11 शिक्षकों को उत्तर पुस्तिकाओं के मूल्यांकन कार्य से दूर रखा गया है। इसकी सूची सोमवार को माध्यमिक शिक्षा मंडल ने जिला शिक्षा अधिकारी एवं मूल्यांकन केंद्रों के प्रभारियों भेजी है। पिछले साल उत्तर पुस्तिका के मूल्यांकन में त्रुटि पाए जाने पर माध्यमिक शिक्षा मंडल ने यह निर्णय लिया है।
इन शिक्षकों को रखा गया दूर:माध्यमिक शिक्षा मंडल ने जिले के 11 शिक्षकों को मूल्यांकन कार्य से दूर रखा है। पिछले साल मूल्यांकन में पाई गई त्रुटि के कारण यह निर्णय लिया गया। माध्यमिक शिक्षा मंडल द्वारा भेजी गई सूची में पुष्पावली, ममता वर्मा, अजारा शेख, बीडी शर्मा, मुक्ता साहा, मधुलता दिल्लीवार, रूखमणी डहरे, पूर्णिमा कोसले, सरिता वर्मा, नीरजा मिश्रा, भुवनेश्वर कावड़े, पूर्णिमा टंडन शामिल हैं।
दुर्ग में बनाए दो मूल्यांकन केंद्र
जिला शिक्षा विभाग ने कक्षा 10वीं और 12वीं की परीक्षा की उत्तर पुस्तिका जांचने के लिए दो मूल्यांकन केंद्र बनाए हैं। इसमें पहला केंद्र मल्टीपर्पस स्कूल में बनाया गया। वहीं दूसरा मूल्यांकन केंद्र आदर्श कन्या शाला दुर्ग है। इन दोनों स्कूलों की प्राचार्य को जिम्मेदारी सौंपी गई है। मूल्यांकन केंद्र की व्यवस्था इसी स्कूल के प्राचार्यों को देखना है।
शिक्षकों को दिया प्रशिक्षण
दोनों मूल्यांकन केंद्रों में सोमवार को कॉपी जांचने वाले शिक्षकों को प्रशिक्षण दिया गया। इसमें कॉपी जांचते समय बरती जाने वाली सावधानी के बारे में जानकारी दी गई। इसके साथ माध्यमिक शिक्षा मंडल के दिशा-निर्देश के बारे में बताया गया।
hin_Deva hin_Deva hin_Deva hin_Deva hin_Deva hin_Deva hin_Deva